Jakob Bernoulli
Store norske leksikon,Realfag,Matematikk,Matematikkens grunnlag og historie,Biografier innen matematikk
Jakob Bernoulli var en sveitsisk matematiker som var bror av Johann Bernoulli og var professor i Basel fra 1687. Blant de mange resultatene han oppnådde, kan nevnes løsningen av det isokrone problem og bestemmelsen av kjedelinjen. De bernoulliske tall, som har viktige anvendelser i analysen og tallteorien, skyldes også Jakob Bernoulli. Etter hans død utkom hans Ars conjectandi (1713), som gav et svært betydelig bidrag til sannsynlighetsregningen. Hans samlede verker utkom i 1744.
I 1687 begynte brødrene Bernoulli å studere Leibniz’ differensialregning (calculus). Begge bidro til fordypning, anvendelse og bruk av denne matematiske teorien hos andre matematikere og fysikere.Etter 1695 oppstod en bitter strid mellom brødrene som skyldtes ambisjon og konkurranse, særlig over løsning til det brakistokrone problem, som senere ledet til utvikling av variasjonsregningen.Jakob regnes som den langsommere, men dypere, av de to, mens Johann hadde større påvirkning, ikke minst fordi han levde lengre. Les mer i Store norske leksikon Johann Bernoulli Eksterne lenker Jakob Bernoulli på MacTutor History of Mathematics archive